Diari Oficial de la Generalitat Valenciana


Sumari del DOGV 7979, del 14-02-2017 (2017/1158)

ORDRE 3/2017, de 8 de febrer, de la Conselleria d'Habitatge, Obres Públiques i Vertebració del Territori, per la qual s'estableixen les bases reguladores de la concessió de beques per a la realització de pràctiques professionals en l'Institut Cartogràfic Valencià.
------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2017/02/08/3/dof/vci/html**

### Dades del document

Número de DOGV
:   7979

Data del DOGV
:   14-02-2017

Secció del DOGV
:   I. DISPOSICIONS GENERALS

Número del document
:   2017/1158


Data del document
:   08-02-2017

Organisme emissor
:   Conselleria d'Habitatge, Obres Públiques i Vertebració del Territori

Tipus de document
:   Ordre

Anàlisi jurídica

 Descriptors 

:   * Conselleria d'Habitatge, Obres Públiques i Vertebració del Territori
    * cartografia
    * legislació

ORDRE 3/2017, de 8 de febrer, de la Conselleria d'Habitatge, Obres Públiques i Vertebració del Territori, per la qual s'estableixen les bases reguladores de la concessió de beques per a la realització de pràctiques professionals en l'Institut Cartogràfic Valencià. [2017/1158]  
ÍNDEX  
  
Capítol I. Disposicions generals  
Article 1. Objecte  
Article 2. Beneficiaris  
Article 3. Duració de les beques  
Article 4. Dotació econòmica  
Capítol II. Sol·licituds, tramitació i resolució de les beques  
Article 5. Formalització de les sol·licituds, termini de presentació i acreditació dels requisits  
Article 6. Presentació de documentació acreditativa dels mèrits  
Article 7. Comissió avaluadora  
Article 8. Ordenació i instrucció  
Article 9. Procés de selecció  
Article 10. Concessió, notificació i publicitat. Termini de resolució del procediment  
Article 11. Incompatibilitats  
Article 12. Obligacions i drets dels beneficiaris  
Article 13. Obligacions de l'òrgan concedent  
Article 14. Justificació i pagament de les beques  
Article 15. Borses de reserva  
Capítol III. Incidències, control i supervisió de les beques  
Article 16. Renúncia  
Article 17. Resolució de la beca concedida  
Article 18. Pèrdua del dret al cobrament i reintegrament  
Article 19. Pla de control  
Article 20. Protecció de dades  
Disposicions addicionals  
Primera. Clàusula de no-incidència pressupostària  
Segona. Actualització de la quantia i duració de les beques  
Disposició derogatòria única. Derogació normativa  
Disposició final única. Entrada en vigor  
  
  
PREÀMBUL  
  
La Llei 9/1997, de 9 de desembre, de la Generalitat, de creació de l'Institut Cartogràfic Valencià, li atribueix competència en la investigació i el desenvolupament de noves tècniques per al domini de l'enginyeria geodèsica, cartogràfica i topogràfica, tasques que, al seu torn, donen suport a l'elaboració, reproducció i distribució dels treballs cartogràfics de base.  
En el marc de la política de la Generalitat adreçada a l'especialització de totes aquelles persones que estiguen en possessió d'una titulació universitària i que hagen finalitzat els estudis en dates recents, ha sigut una constant de l'Institut Cartogràfic Valencià convocar, per mitjà de concurrència competitiva, beques per a titulats universitaris que tinguen interés a iniciar-se en els mètodes i tècniques utilitzats en la investigació geogràfica.  
Aquestes beques posen en connexió els coneixements adquirits pels beneficiaris i les línies de treball de l'Institut Cartogràfic Valencià, amb l'objecte de fomentar l'ocupació dels joves, ja que els beneficiaris d'aquestes beques obtindran, després de finalitzar-les, una formació complementària i una especialització professional que els facilitarà la inserció laboral, ja que els oferirà una diferenciació respecte a la resta de professionals.  
Al seu torn, es pretén el foment de la investigació en matèria de desenvolupament i aplicació de noves tecnologies i d'optimització de processos cartogràfics, la qual cosa és determinant per a fer evolucionar materials i mètodes cap a uns altres de major eficàcia i eficiència, així com per a elaborar nous productes i serveis, en un context marcat pels avanços tecnològics i la dificultat tècnica.  
L'objecte d'aquesta norma és establir les bases reguladores per a la concessió de beques professionals en matèria cartogràfica, de conformitat amb el règim establit en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; en el Decret 132/2009, de 4 de setembre, del Consell, pel qual es regula la concessió de beques; en l'Ordre 17/2011, de 6 de maig, de la Conselleria de Justícia i Administracions Públiques, per la qual es desplega el capítol II del decret esmentat «De les beques de pràctiques professionals»; en el Decret 132/2009; en la Llei 38/2003, de 17 de novembre, general de subvencions, i en el Reial Decret 887/2006, de 21 de juliol, pel qual s'aprova el reglament de la Llei 38/2003.  
Les beques que es concediran, que seran prèviament convocades, no estan subjectes a la política de la competència de la Unió Europea en matèria d'ajudes públiques i, per tant, no han de ser notificades a la Comissió Europea, perquè no reuneixen els requisits de l'article 107.1 del Tractat de Funcionament de la Unió Europea, ja que per la qualitat dels beneficiaris, graduats o llicenciats universitaris, i per l'objecte de les beques, pràctiques professionals, aquestes accions subvencionables no afecten ni la competència ni els intercanvis comercials entre els estats membres, i tampoc afavoreixen determinades empreses o produccions.  
Per tant, amb la percepció de les beques esmentades no hi ha cap avantatge econòmic, ni desenvolupament d'activitat econòmica en el mercat relacionada amb l'oferta de béns i serveis, que permeten la possibilitat de falsejament de la competència que afecte els intercanvis comercials entre estats membres, als efectes assenyalats en el Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat adreçats a establir, concedir o modificar subvencions públiques.  
Per tot això, en virtut de la competència atribuïda per l'article 160.4.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, en relació amb l'article 10 del Decret 7/2015, de 29 de juny, del president de la Generalitat, pel quals es determinen les conselleries en què s'organitza l'Administració de la Generalitat, i amb el Decret 159/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Habitatge, Obres Públiques i Vertebració del Territori, conforme el Consell Jurídic Consultiu,  
  
  
ORDENE  
  
CAPÍTOL I  
Disposicions generals  
  
Article 1. Objecte  
1. Aquesta ordre té per objecte establir les bases reguladores que regiran les beques per a la realització de pràctiques professionals en l'Institut Cartogràfic Valencià, en matèria de desenvolupament i aplicació de noves tecnologies i optimització de processos cartogràfics.  
2. La convocatòria d'aquestes beques serà en règim de concurrència competitiva, respectant els principis de publicitat, transparència, objectivitat, igualtat i no-discriminació. El nombre de beques i la modalitat s'especificaran en la convocatòria corresponent.  
3. Seran despeses subvencionals les pròpies de la beca, així com les altres despeses de naturalesa corrent generades per l'adquisició de llicències o per la realització d'activitats formatives que siguen d'interés per als becaris i becàries.  
Durant el període de vigència de les beques, i a fi que la quantia de les ajudes concedides no siga indirectament minvada, es podran abonar ajudes complementàries per a compensar les despeses derivades de l'assistència a cursos, seminaris, esdeveniments o altres activitats que, a consideració dels tutors responsables de la formació, s'entenguen necessaris o convenients en funció dels propòsits de les beques. En aquests casos, les despeses els seran rescabalades en els termes que, per al personal de la Generalitat i l'adscrit funcionalment al servei d'aquesta, estableix el Decret 24/1997, d'11 de febrer, del Consell, sobre indemnitzacions per raó del servei i gratificacions per serveis extraordinaris, modificat pel Decret 64/2011, de 27 de maig, del Consell.  
  
Article 2. Beneficiaris  
1. Podran sol·licitar les beques objecte de regulació en aquestes bases, les persones que reunisquen els següents requisits al final del termini de presentació de les sol·licituds que determine la convocatòria corresponent:  
a) Tindre la nacionalitat espanyola o la condició de nacional d'un estat membre de la Unió Europea.  
Els aspirants que no posseïsquen la nacionalitat espanyola hauran d'acreditar coneixements suficients en alguna de les llengües oficials de la Comunitat Valenciana, aspecte que es verificarà, si és el cas, durant el procés de selecció.  
b) No ser major de 35 anys.  
c) Estar en possessió de la titulació que es determine en la convocatòria, expedida o homologada per les autoritats espanyoles, sense que hagen transcorregut més de cinc anys des que es va obtindre.  
d) No haver gaudit de beques de pràctiques professionals en la Generalitat per un període igual o superior a 36 mesos.  
e) No trobar-se en cap dels supòsits de prohibició per a obtindre la condició de beneficiari, establits en l'Article 13 de la Llei 38/2003, de 17 de novembre, general de subvencions, la qual cosa s'acreditarà per mitjà de la declaració responsable inclosa en el model de sol·licitud, en els termes establits en l'Article 5.3, lletra a, d'aquesta ordre.  
  
f) No patir cap malaltia o diversitat funcional que impedisca el compliment de les obligacions inherents a la concessió i la realització normal de les pràctiques professionals.  
Les persones amb diversitat funcional en les quals no concórrega aquest impediment, podran fer valdre la seua condició als efectes del que disposa l'Article 9.5 d'aquesta ordre.  
2. Cada convocatòria determinarà els requisits que han de complir els sol·licitants, en funció de l'objecte de la beca.  
3. No podran optar a aquestes beques les persones que, en el moment de publicar-se la convocatòria, ja estiguen gaudint d'una altra beca de pràctiques professionals en la Generalitat, llevat que falten menys de dos mesos per a la finalització de la beca de què ja estan gaudint els sol·licitants.  
  
Article 3. Duració de les beques  
1. El període de duració de les beques serà el que determine la convocatòria, com a màxim de dotze mesos des de la data que s'indique en la resolució de concessió.  
2. El període de duració podrà prorrogar-se, sense necessitat d'una nova convocatòria, per un període màxim de dotze mesos addicionals, sempre que hi haja disponibilitat pressupostària per això i l'exercici de l'activitat que s'estiga efectuant així ho requerisca o aconselle.  
  
  
Article 4. Dotació econòmica  
1. De conformitat amb l'Article 17.1 i la disposició final segona del Decret 132/2009, de 4 de setembre, del Consell, pel qual es regula la concessió de beques, i amb la Resolució d'1 de novembre de 2009, del vicepresident segon del Consell i conseller d'Economia, Hisenda i Ocupació, per la qual s'estableix la quantitat inicial de percepció per a les beques sotmeses a l'àmbit d'aplicació del decret esmentat, cada una de les beques que es concedisca en el marc d'aquesta convocatòria estarà dotada amb mil euros (1.000 ?) bruts mensuals.  
Sobre aquest import es practicarà la retenció corresponent a compte de l'Impost sobre la Renda de les Persones Físiques, així com la corresponent cotització a la Seguretat Social en els termes establits en el Reial decret 1493/2011, de 24 d'octubre, pel qual es regulen els termes i les condicions d'inclusió en el règim general de la Seguretat Social de les persones que participen en programes de formació, en desplegament del que preveu la disposició addicional tercera de la Llei 27/2011, d'1 d'agost, sobre actualització, adequació i modernització del sistema de la Seguretat Social.  
2. En el cas de pròrroga de les beques, en el segon període la quantia procedent serà la que siga d'aplicació, d'acord amb la resolució a què es refereix l'Article 17.1 del Decret 132/2009, de 4 de setembre.  
  
  
  
CAPÍTOL II  
Sol·licituds, tramitació i resolució de les beques  
  
Article 5. Formalització de les sol·licituds, termini de presentació i acreditació dels requisits  
1. La convocatòria d'aquestes beques es publicarà en el Diari Oficial de la Generalitat Valenciana i inclourà com a document annex la sol·licitud normalitzada i un formulari de currículum. Aquests dos documents, sol·licitud i currículum, són obligatoris per a sol·licitar la beca.  
2. Els aspirants a obtindre una beca presentaran la seua sol·licitud, en el termini que assenyale la corresponent convocatòria:  
a) Bé per via telemàtica, d'acord amb el model normalitzat que estarà accessible en la seu electrònica de la Generalitat (https://sede.gva.es), buscant el tràmit de sol·licitud de beques dissenyat a aquest efecte. Quan s'emplene el formulari, s'obtindrà l'autobaremació inicial dels mèrits adduïts en el currículum, que es calcularà de forma automàtica a partir de la informació aportada en aquest. El resultat de la baremació es visualitzarà com un camp més del formulari.  
Per a poder realitzar la presentació electrònica, el sol·licitant haurà de disposar de signatura electrònica, per mitjà del certificat reconegut per a la ciutadania emés per l'Agència de Tecnologia i Certificació Electrònica (www.accv.es) o del DNI electrònic.  
L'adreça de correu d'assistència tècnica cogdhhkswojmejne@bed.sf està destinada a resoldre qualsevol problema tècnic relacionat amb la presentació electrònica de la sol·licitud.  
La presentació de la sol·licitud en el registre electrònic es podrà acreditar per mitjà del rebut expedit per aquest de manera automàtica. Aquest justificant de registre es podrà recuperar accedint a l'àrea personal https://www.tramita.gva.es/.  
Als efectes del còmput de terminis, serà vàlida i produirà efectes jurídics la data d'entrada que es consigne en el rebut expedit pel registre electrònic. La Generalitat garanteix que la data i l'hora assignades en el rebut és l'hora oficial que establix el Reial Institut i Observatori de l'Armada. La recepció en dia inhàbil s'entén efectuada el primer dia hàbil següent. Es consideren inhàbils els dies que tinguen la condició de festes oficials a la Comunitat Valenciana.  
b) O bé, en qualsevol dels llocs previstos en l'Article 16.4 de la Llei 40/2015, d'1 d'octubre, de règim jurídic del sector públic, d'acord amb el model normalitzat que publique la convocatòria corresponent com a annex, i que estarà accessible en la pàgina institucional de l'Institut Cartogràfic Valencià (www.icv.gva.es).  
3. En el formulari de sol·licitud s'especificarà l'especialitat o la classe de beca a què s'opta. Es presentarà una sol·licitud per cada una de les modalitats de beques en què es desitge participar. En cas de presentació de més d'una sol·licitud per a una determinada modalitat, únicament es tindrà en compte l'última presentada, i s'arxivaran les anteriors.  
4. El formulari de sol·licitud incorpora:  
a) Una declaració responsable per mitjà de la qual el sol·licitant manifesta, sota la seua responsabilitat, que totes les dades arreplegades en la sol·licitud i en el currículum que adjunta són certs, i que es troba en possessió de la documentació que així ho acredita, que queda a disposició de l'Institut Cartogràfic Valencià per a la comprovació, control i inspecció que s'estimen oportuns.  
D'acord amb el que disposa la legislació del procediment administratiu comú, la inexactitud, falsedat o omissió, de caràcter essencial, en qualsevol dada o manifestació en la declaració responsable esmentada, així com la falta d'acreditació dels requisits exigits, determinaran la impossibilitat de continuar en la convocatòria, sense perjuí de la responsabilitat en què incórreguen.  
b) Una autorització perquè l'Administració obtinga directament l'acreditació del compliment de les obligacions tributàries i amb la Seguretat Social previstes en els Articles 18 i 19, respectivament, del Reial decret 887/2006, de 21 de juliol, pel qual s'aprova el reglament de la Llei 38/2003, general de subvencions.  
No obstant això, el sol·licitant podrà denegar expressament el consentiment d'aquesta autorització, i en aquest cas haurà de presentar els certificats que acrediten el compliment d'aquelles obligacions.  
  
c) Una indicació que les dades de caràcter personal contingudes en el formulari podran ser incloses en un fitxer per a ser tractades per la persona titular que en siga responsable, en l'ús de les funcions pròpies que tinga atribuïdes i en l'àmbit de les seues competències.  
Al seu torn, s'informa els interessats de la possibilitat d'exercir els drets d'accés, rectificació, cancel·lació i oposició, tot això de conformitat amb el que disposa l'Article 5 de la Llei orgànica 15/1999, de 13 de desembre, de protecció de dades de caràcter personal.  
  
5. La presentació de la sol·licitud per a optar a les ajudes implicarà l'acceptació pel sol·licitant de les bases per les quals es regisca la convocatòria.  
  
Article 6. Presentació de documentació acreditativa dels mèrits  
1. A fi de reduir càrregues administratives a les persones interessades, a la sol·licitud i el currículum no s'adjuntarà cap documentació.  
  
2. Els sol·licitants que hagen sigut seleccionats per a la fase d'entrevista hauran de presentar la documentació acreditativa dels mèrits detallats en el currículum en el moment en què acudisquen a la realització de l'entrevista, o bé quan així ho requerisca la comissió de valoració corresponent.  
Si la documentació presentada no reuneix els requisits indicats en la convocatòria, o si no s'aporta algun dels documents exigits, es requerirà la persona interessada perquè, en el termini màxim i improrrogable de deu dies hàbils, esmene o acompanye els documents preceptius, de conformitat amb la legislació del procediment administratiu comú i de subvencions, amb la indicació que, si no ho fa així, es considerarà que desisteix de la seua sol·licitud, després de la resolució dictada a aquest efecte.   
No obstant això, els mèrits que no estiguen suficientment acreditats en el moment de l'entrevista no seran tinguts en compte en el procés de valoració. El compliment temporal dels mèrits s'entendrà referit a la data de finalització del termini de presentació de sol·licituds.  
3. Si en qualsevol moment del procés arriba a coneixement de la comissió avaluadora que alguna de les persones sol·licitants no posseïxen la totalitat dels requisits exigits, se'ls haurà de requerir perquè els acredite. En el cas que no foren acreditats en el termini que s'establisca en cada convocatòria, quedarà exclosa del procés, després de la indicació de les inexactituds o falsedats formulades pel sol·licitant, sense perjuí de la responsabilitat en què incórreguen.  
  
Article 7. Comissió avaluadora  
1. Les sol·licituds presentades seran valorades per una comissió avaluadora, que elevarà una proposta motivada de resolució a la persona titular de la direcció de l'Institut Cartogràfic Valencià.  
La comissió avaluadora estarà integrada pels membres següents:  
  
a) Presidència: la persona titular de la direcció del Servei de Projectes Cartogràfics, o la persona que la substituïsca.  
b) Vocalies: dos tècnics o tècniques de l'Institut Cartogràfic Valencià, designats per la direcció de l'Institut Cartogràfic Valencià, segons l'àmbit de coneixements a què s'adscriga a la persona becada.  
  
c) Secretaria: un funcionari o funcionària de l'ICV, designat pel director, que redactarà l'acta de totes les reunions de la comissió avaluadora.  
La comissió avaluadora podrà requerir assessoria de personal funcionari de la Generalitat quan ho considere convenient.  
2. La comissió se sotmetrà, quant al seu règim de funcionament, a allò que s'ha disposat per als òrgans col·legiats en els Articles 15 i següents de la Llei 40/2015, d'1 d'octubre, de règim jurídic del sector públic.  
La comissió prendrà els seus acords per majoria simple, redactarà l'acta de les sessions que celebre i dels acords que adopte i, una vegada conclòs el procés de selecció, elevarà la seua proposta, en forma i termini per a la resolució, a la direcció de l'Institut Cartogràfic Valencià.  
  
Article 8. Ordenació i instrucció  
1. L'òrgan encarregat de l'ordenació i instrucció del procediment serà la gerència de l'Institut Cartogràfic Valencià, que, d'ofici, acordarà totes les actuacions necessàries per a la determinació, el coneixement i la comprovació de les dades en virtut dels quals ha de dictar-se la resolució.  
2. En qualsevol moment al llarg del procediment, l'òrgan instructor podrà sol·licitar als òrgans, administracions i entitats competents la transmissió telemàtica d'aquelles dades que siguen necessàries per a la correcta instrucció del procediment, amb la qual cosa es permetrà la comprovació dels fets sobre els quals ha de pronunciar-se la resolució. Les transmissions de dades tindran la naturalesa jurídica de certificats quan siguen signats electrònicament per la persona titular de l'òrgan responsable de les dades transmeses i conste expressament aquesta naturalesa.  
3. Les comunicacions i notificacions durant el procediment seran de forma electrònica, sense perjuí del dret dels sol·licitants de l'elecció de la via o canal pel qual volen comunicar-se amb l'Administració.  
  
4. Als efectes de publicitat i transparència, els acords i resolucions que es realitzen en el procediment de selecció seran publicats en internet, en el portal institucional de l'Institut Cartogràfic Valencià (http://www.icv.gva.es/ca/becas-profesionales) i en el portal institucional de la Generalitat (https://sede.gva.es), sense perjuí de la corresponent publicació de la convocatòria i de la resolució de concessió en el Diari Oficial de la Generalitat Valenciana.  
  
Article 9. Procés de selecció  
1. La convocatòria concretarà el barem de mèrits en funció de l'objecte i finalitat de cada beca, per a la qual cosa s'ajustarà als apartats i puntuacions del barem general establit en l'annex II del Decret 132/2009, de 4 de setembre, pel qual es regula la concessió de beques.  
2. La comissió avaluadora es reunirà dins dels quinze dies següents a la terminació del termini de presentació de sol·licituds a fi de valorar els mèrits, d'acord amb el barem que la convocatòria corresponent establisca, d'acord amb els criteris generals establits en aquestes bases. Tot això es farà d'acord amb la informació de l'autobaremació obtinguda de forma automàtica a l'emplenar el currículum. A continuació, publicarà durant deu dies el llistat provisional, en la seu electrònica o portal institucional de la Generalitat en internet (www.gva.es), ordenat d'acord amb la puntuació obtinguda, per a la fase d'al·legacions.  
  
3. Els aspirants que obtinguen les millors puntuacions seran convocats per a la realització d'una entrevista en la qual es valorarà l'adequació del perfil personal i professional a les activitats que haja d'exercir. A l'entrevista acudiran amb la documentació acreditativa dels mèrits detallats en el currículum.  
4. Una vegada finalitzat el procés selectiu, la comissió avaluadora, en el termini de 10 dies, elaborarà una proposta de resolució que contindrà la relació de beneficiaris i una borsa de reserva. La borsa estarà constituïda pels aspirants que hagen passat a la fase d'entrevista i no siguen adjudicataris de les beques, prioritzada per ordre de puntuació.  
  
Així mateix, s'hi inclourà una relació dels aspirants les sol·licituds dels quals hagen sigut desestimades, amb indicació de les causes que han motivat la denegació.  
5. En cas d'empat, es resoldrà per aquest ordre: a favor de la persona que en la sol·licitud haja acreditat el reconeixement de l'òrgan competent de tindre una discapacitat, ser víctima de violència de gènere o d'accions terroristes. En els altres casos d'empat, i també quan persistisca l'empat en els casos de persones amb discapacitat, víctimes de violència de gènere o d'accions terroristes, es considerarà primer el candidat o candidata que tinga la puntuació major obtinguda, d'acord la classificació que s'indica tot seguit, i per aquest ordre:  
- En primer lloc, l'obtinguda en l'apartat relatiu a l'entrevista.  
  
- Si persisteix la igualtat de puntuació, l'obtinguda en l'apartat relatiu a l'expedient acadèmic.  
- Si persisteix la igualtat de puntuació, l'obtinguda en l'apartat relatiu als coneixements addicionals.  
- Si persisteix la igualtat de puntuació, l'obtinguda en l'apartat relatiu a coneixements de valencià.  
- Si persisteix la igualtat de puntuació, l'obtinguda en l'apartat relatiu a coneixements d'idiomes de la Unió Europea.  
- Si persisteix la igualtat de puntuació, l'obtinguda en l'apartat relatiu a altres mèrits.  
- Si, així i tot, persisteix la igualtat, es dirimirà per ordre alfabètic de cognoms i nom, d'acord amb el resultat del sorteig celebrat anualment per a fixar l'ordre d'intervenció dels aspirants a totes les proves selectives del conjunt de les administracions públiques valencianes, per a l'any de la convocatòria, o a falta d'això, de l'últim celebrat.  
  
Article 10. Concessió, notificació i publicitat. Termini de resolució del procediment  
1. Vista la proposta motivada de resolució formulada per la comissió de valoració, la direcció de l'Institut Cartogràfic Valencià dictarà la resolució de la convocatòria, que es publicarà en el Diari Oficial de la Generalitat Valenciana. La publicació de la resolució produirà els efectes de notificació a les persones interessades, d'acord amb el que disposa la legislació del procediment administratiu comú.  
  
2. La Direcció de l'Institut Cartogràfic Valencià, a proposta de la comissió avaluadora, podrà declarar deserta, totalment o parcialment, la concessió de les beques convocades quan cap dels candidats obtinga el mínim de puntuació que s'establisca en la convocatòria corresponent.  
  
3. La resolució de concessió contindrà la relació de beneficiaris, amb expressió de la convocatòria, del programa i crèdit pressupostaris a què s'imputen les beques atorgades, les quantitats concedides i la finalitat d'aquestes. Així mateix, contindrà la borsa de reserva prevista en l'Article 15 d'aquesta ordre i una relació dels aspirants les sol·licituds dels quals hagen sigut desestimades, amb indicació de les causes que hagen motivat la denegació.  
4. El termini màxim per a dictar i publicar la resolució serà de tres mesos a comptar de la data de publicació de la convocatòria en el Diari Oficial de la Generalitat Valenciana, sense perjuí que puga ampliar-se en els termes que preveu la legislació del procediment administratiu comú.  
Una vegada conclòs aquest termini sense que s'haja dictat i publicat la resolució expressa, les persones interessades podran entendre desestimades les sol·licituds per silenci administratiu.  
5. Les resolucions que es dicten posen fi a la via administrativa i podran ser objecte de revisió o de recurs en els termes que preveu el títol V de la Llei 39/2015, d'1 d'octubre, del procediment administratiu comú de les administracions públiques.  
6. La variació de les condicions tingudes en compte per a la concessió de la subvenció no donarà lloc a la modificació de la resolució de concessió.  
  
Article 11. Incompatibilitats  
L'obtenció d'una beca és incompatible amb l'exercici de les activitats pròpies de qualsevol altra beca o ajuda, així com amb la realització de qualsevol altra activitat laboral remunerada que supose concurrència amb l'objecte i la dedicació de la beca obtinguda, o que impedisca el compliment de les obligacions derivades del normal desenvolupament d'aquella.  
  
Article 12. Obligacions i drets dels beneficiaris  
1. Els beneficiaris de les beques:  
a) Hauran de comunicar, si és el cas, l'acceptació de l'ajuda i incorporar-se a l'Institut Cartogràfic Valencià, en el termini que s'indique en la resolució de concessió.  
La falta d'incorporació injustificada en la data indicada s'interpretarà com una renúncia a l'ajuda concedida. En aquest cas, es podrà concedir una nova ajuda a la persona que corresponga segons la regulació de les borses de reserva per a substitucions establides en l'Article 15.  
b) Hauran d'aportar, en el termini de deu dies hàbils següents a la publicació de la resolució de concessió en el Diari Oficial de la Generalitat Valenciana, la documentació següent:  
- L'imprés de domiciliació bancària, emplenat correctament i subscrit pel beneficiari, en el qual constarà el número de compte en què es rebran les transferències mensuals, i que es troba disponible en el portal institucional de la Generalitat en internet (www.gva.es).  
  
- La resolució de la Tresoreria General de la Seguretat Social d'assignació de número de Seguretat Social o de número d'afiliació.  
c) Hauran de renunciar a qualsevol altra beca coetània de què gaudisca.  
d) Haurà de realitzar l'activitat que ha motivat la concessió de la beca durant tot el període que dure aquesta, d'acord amb les directrius que establisca la persona que exercisca la direcció tècnica de cada una dels beneficiaris de les beques.  
e) Haurà d'estar al corrent en el compliment dels seus obligacions tributàries i davant de la Seguretat Social abans de dictar-se la proposta de resolució de concessió de les beques.  
A l'efecte de garantir el compliment d'aquesta obligació, la presentació de la sol·licitud per part de les persones interessades comportarà l'autorització als òrgans gestors de la conselleria per a demanar, per via telemàtica, els oportuns certificats de l'Agència Tributària, de la conselleria competent en matèria d'hisenda i de la Seguretat Social, en els termes establits en l'Article 5.3, lletra b, d'aquesta ordre.  
f) Hauran de guardar el degut secret i confidencialitat dels assumptes en què intervinguen, així com sobre qualsevol informació obtinguda de l'Institut Cartogràfic Valencià durant el desenvolupament de la beca. Aquesta obligació es mantindrà fins i tot després que el becari o becària finalitze la seua vinculació amb l'organisme.  
g) No podran publicar cap Article ni remetre cap comunicació a qualsevol entitat o organisme sobre matèries relacionades amb la seua beca o l'activitat de l'organisme, sense autorització prèvia de la direcció de l'Institut Cartogràfic Valencià. En el cas que hi haja autorització per a això, el becari o becària haurà de fer constar expressament en la publicació que l'activitat s'ha realitzat per mitjà d'una beca de l'Institut Cartogràfic Valencià.  
h) Hauran de complir les altres obligacions que s'estableixen en l'Article 14 de la Llei 38/2003, de 17 de novembre, general de subvencions, així com les que es deriven del conjunt de les bases d'aquesta ordre o de les específiques que s'establisquen en la convocatòria.  
i) Hauran de lliurar, en l'últim mes de duració de la beca, al seu tutor o tutora una memòria sobre les activitats realitzades i els coneixements adquirits. Aquesta memòria tindrà una extensió màxima de cinc folis.  
2. La condició de becari o becària no genera cap relació laboral ni administrativa amb la Generalitat, i les quantitats abonades no tindran en cap cas el caràcter de salari o retribució, sinó d'ajuda econòmica per a les despeses que la beca comporta.  
3. Durant el període de gaudi de les beques, el beneficiari haurà d'exercir les pràctiques amb un horari màxim de trenta hores setmanals, que es distribuiran de la forma en què s'organitze per part de la direcció tècnica.  
La direcció tècnica podrà estipular, amb l'acord previ amb el beneficiari, dos períodes de descans, no superiors cada un d'ells a deu dies hàbils, que no implicaran disminució de la quantia inicial de la beca.  
  
4. Quan el beneficiari d'una de les beques concedides siga empleat o empleada de la Generalitat, quedarà en la situació administrativa que corresponga, d'acord amb la normativa corresponent en matèria de funció pública.  
5. En els supòsits en què per raó de part, adopció o acolliment s'interrompa el període de duració establit per a la beca, la persona interessada continuarà meritant i percebent l'import de la beca atorgada i recuperarà amb posterioritat el període interromput.  
Igualment, en el cas d'ingrés hospitalari prolongat es recuperarà amb posterioritat el temps de pràctiques interromput.  
6. Pel fet d'acceptar les bases d'aquesta convocatòria, els beneficiaris de les beques que puguen concedir-se cedeixen gratuïtament i de forma indefinida els resultats que s'obtinguen com a conseqüència del desenvolupament de les activitats exercides en virtut de les beques, així com la memòria final que presenten, i l'Institut Cartogràfic Valencià es reserva el dret a publicar-les i utilitzar-les.  
  
Article 13. Obligacions de l'òrgan concedent  
1. En relació amb els beneficiaris de les beques, l'Institut Cartogràfic Valencià s'obliga a:  
a) Proporcionar el suport necessari, així com facilitar la utilització dels mitjans, instruments i equips que calguen per al desenvolupament normal de l'activitat.  
b) Designar, mitjançant una resolució de la direcció de l'Institut Cartogràfic Valencià, un tutor o tutora per a la direcció tècnica de l'activitat que exerciran. Els tutors o directors tècnics de la beca elaboraran un programa formatiu, que serà aprovat per la direcció de l'Institut Cartogràfic Valencià, que assignarà les funcions que hagen de realitzar els becaris i becàries durant les seues pràctiques professionals; realitzaran el seguiment d'això i prestaran el suport necessari; resoldran els dubtes que puguen sorgir, i avaluaran l'aprofitament obtingut pels beneficiaris.  
  
c) Vetlar pel desenvolupament adequat de la formació de la persona becada.  
2. Una vegada finalitzat el període de gaudi de les beques, i amb l'informe favorable del tutor o tutora, s'expedirà un certificat d'aptitud i aprofitament en favor de cada beneficiari.  
  
Article 14. Justificació i pagament de les beques  
1. L'import de cada beca s'abonarà als beneficiaris per mensualitats vençudes, amb un informe previ favorable de la persona que exercisca la direcció de servei de projectes cartogràfics, que acredite un nivell satisfactori de dedicació i aprofitament i en el qual es faça constar que s'ha realitzat la pràctica d'acord amb la finalitat que justifica la concessió de la beca.  
2. En el cas que, una vegada concedida la beca, algun període de desenvolupament de les pràctiques no es realitze durant un mes complet i implique un meritació econòmica a favor del beneficiari inferior a la corresponent a un mes natural, la prestació econòmica serà proporcional a aqueix període. En aquests supòsits es garantirà, en tot cas, el dret de la persona interessada a l'audiència.  
  
Article 15. Borses de reserva  
1. Es constituirà una borsa de reserva, prioritzada per ordre decreixent de puntuació.  
2. Tindran dret a estar inclosos en la borsa de reserva els aspirants que, després d'haver superat l'entrevista prevista en el procés selectiu, hagen sigut avaluats per aquest concepte i no hagen resultat adjudicatàries de les beques.  
3. La borsa de reserva cobrirà, segons l'ordre de prioritat, els supòsits següents:  
a) Quan es produïsquen vacants durant el període de gaudi de les ajudes a causa de renúncies, abandons, incompliment d'obligacions o qualsevol altra incidència, es podrà concedir una nova ajuda. Si la vacant es produeix una vegada transcorreguda la meitat del període de duració de l'ajuda, aquesta podrà declarar-se deserta.  
b) Quan durant l'any de la convocatòria, l'estat dels projectes de l'Institut Cartogràfic Valencià requerisca la col·laboració d'altres titulats universitaris.  
4. La condició d'integrant de la borsa de reserva no generarà en cap moment cap relació laboral amb la Generalitat, ni compromís d'accedir a la condició de becària o becari.  
  
CAPÍTOL III  
Incidències, control i supervisió de les beques  
  
Article 16. Renúncia  
La renúncia a les beques suposarà la pèrdua de tots els drets que li són inherents, i, per tant, l'import deixarà de percebre's a partir d'aqueix moment.  
  
Article 17. Resolució de la beca concedida  
1. La concurrència d'alguna de les causes previstes en l'Article 37 de la Llei 38/2003, de 17 de novembre, general de subvencions, donarà lloc a la resolució de la beca concedida, amb pèrdua, total o parcial, del dret a cobrar-la.  
2. La persona que exercisca la direcció de Servei de Projectes Cartogràfics podrà proposar que es deixen sense efecte les beques concedides, amb l'audiència prèvia de les persones interessades, en el cas d'incompliment de les seues obligacions per part dels beneficiaris, i en particular, quan no realitzen l'activitat que va motivar la concessió de les beques o deixen de reunir els requisits necessaris per a ser-ne beneficiaris, o quan s'incomplisquen, sense causa justificada, la resta de condicions establides en aquesta ordre.  
  
Article 18. Pèrdua del dret al cobrament i reintegrament  
1. Es produirà la pèrdua del dret al cobrament total o parcial de la beca en el supòsit de concurrència d'alguna de les causes previstes en l'Article 37 de la Llei 38/2003, de 17 de novembre, general de subvencions.  
2. Pertocarà el reintegrament de la quantitat percebuda i l'exigència de l'interés de demora corresponent des del moment del pagament de la beca fins a la data en què s'acorde la procedència del reintegrament, d'acord amb el que disposa l'Article 37 de la Llei 38/2003, de 17 de novembre, general de subvencions, quan s'incórrega en algun dels casos d'incompatibilitat previstos en l'Article 11 d'aquesta ordre.  
3. En la tramitació del procediment de reintegrament es garantirà, en tot cas, el dret d'audiència a la persona interessada.  
  
Article 19. Pla de control  
De conformitat amb el que estableix l'Article 169 de la Llei 1/2015, d'hisenda pública, del sector públic instrumental i de subvencions, es durà a terme un pla de control de la realització de l'activitat objecte d'aquestes bases, que consistirà en:  
a) La comprovació i el control de la documentació acreditativa dels mèrits de les persones que han resultat becades.  
b) La realització, per part del tutor o tutora, d'un programa formatiu de la beca, que serà aprovat per la direcció d'Institut Cartogràfic Valencià, segons el que estableix l'Article 13.1.b d'aquesta ordre.  
c) La memòria de les activitats de formació realitzada per la persona becada, prevista en l'Article 11.5 d'aquesta ordre.  
d) El certificat d'aptitud i aprofitament previst en l'Article 13.2 d'aquesta ordre.  
  
Article 20. Protecció de dades  
Les dades personals de totes les persones interessades arreplegades durant el transcurs del procediment derivat de la convocatòria seran incloses en un fitxer automatitzat, en els termes i condicions que s'arrepleguen en la Llei orgànica 15/1999, de 13 de desembre, de protecció de dades de caràcter personal, així com en el Reial decret 1720/2007, de 21 de desembre, pel qual s'aprova el reglament de desplegament de la llei orgànica esmentada, i en l'Ordre 3/2011, de 8 de novembre, de la Conselleria d'Hisenda i Administració Pública, per la qual es crea un fitxer de dades de caràcter professional denominat «Beques pràctiques professionals».  
  
DISPOSICIONS ADDICIONALS  
  
Primera. Clàusula de no-incidència pressupostària  
L'aprovació d'aquesta ordre no comporta increment de despesa no pressupostat.  
  
Segona. Actualització de la quantia i duració de les beques  
La quantia i la duració de les beques establides en aquesta ordre s'actualitzaran, en tot cas, a les modificacions que establisca la normativa de la Generalitat en matèria de beques professionals.  
  
DISPOSICIÓ DEROGATÒRIA  
  
Única. Derogació normativa  
Queda derogada la Resolució de 15 d'abril de 2010, del president del Consell Rector de l'Institut Cartogràfic Valencià, per la qual s'aproven les bases reguladores per a la concessió d'ajudes per a la realització de pràctiques professions en matèria de desenvolupament i aplicació de noves tecnologies i optimització de processos cartogràfics en l'Institut Cartogràfic Valencià.  
  
DISPOSICIÓ FINAL  
  
Única. Entrada en vigor  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
  
València, 8 de febrer de 2017  
  
La consellera d'Habitatge, Obres Públiques   
i Vertebració del Territori  
MARÍA JOSÉ SALVADOR RUBERT


Còpia Permalink ELI